Beampte, hond trek twee vas ná inbrakeBonzo, ŉ polisiehond, by van die gesteelde goedere wat teruggevind is. Foto: SAPDm ŉ Polisiebeampte wat nie aan diens was nie en ŉ patrolliehond het Woensdag in die vroeë oggendure as ŉ gedugte span saamgewerk om twee vermeende inbrekers vas te trek. Kapt. Mali Govender, woordvoerder van die polisie, het gesê ao. Tertius Neethling was Woensdag op ŉ rusdag, maar is ingeroep nadat daar ŉ reeks inbrake in Boknesstrand naby Kenton-on-Sea in die Oos-Kaap was. Volgens Govender het Neethling en sy patrolliehond, Bonzo, saam na die verdagtes gesoek wat by vier huise in die gebied ingebreek het. “Neethling het een van die verdagtes op ŉ huis se dak vasgetrek en Bonzo het die tweede verdagte aangekeer toe hy van die huis se dak af gespring het,” het Govender gesê. “Gesteelde goedere is in albei verdagtes se sakke gevind. Polisiebeamptes het ŉ nabygeleë beboste gebied ook deursoek en op gesteelde handsakke, selfone, beursies, ŉ gehoorstuk, polshorlosies, rugsakke en ŉ rekenaarhardeskyf afgekom. Die waarde van die goedere wat gevind is, is ongeveer R52 000.” Volgens Govender was een van die verdagtes wat in hegtenis geneem is sedert November uit op parool nadat hy in 2014 in dieselfde gebied by ŉ huis ingebreek het. “Die verdagte was op parool nadat hy twee jaar van sy driejaar-vonnis uitgedien het. Hy het ook drie ander sake hangend teen hom,” het sy gesê. Die verdagtes, onderskeidelik 26 en 30 jaar oud, sal binnekort in die Alexandria-landdroshof verskyn.